ТОҒЫЗ АУЫЛ ЕМХАНАСЫЗ ҚАЛДЫ
"ТОҒЫЗ АУЫЛ ЕМХАНАСЫЗ ҚАЛДЫ" | "https://abai.kz/post/41781"
TITLE: ТОҒЫЗ АУЫЛ ЕМХАНАСЫЗ ҚАЛДЫ
URL: https://abai.kz/post/41781
META: "ТОҒЫЗ АУЫЛ ЕМХАНАСЫЗ ҚАЛДЫ" | "https://abai.kz/post/41781"
DATE: 16.10.2015
AUTHOR(s): Абай-Ақпарат
TOTAL WORDS: 364
TEXT: Қазақстанның қиыр солтүстігіндегі Қулыкөл ауылының (Солтүстік Қазақстан облысы, Уалиханов ауданы) бір топ тұрғыны ҚР премьер-министрі Кәрім Мәсімовтің атына хат жазып, оның көшірмесін ҚР президент әкімшілігіне, Денсаулық сақтау ведомствосына, СҚО облыстық денсаулық сақтау басқармасына жолдаған екен. Бірақ алыс ауылдың тұрғындары аталмыш билік орындарының бірде-бірінен күні бүгінге дейін жауап болмағанын жазып, газет редакциясына хат жолдапты. Біз тұратын Қулыкөл ауылы облыс орталығынан шалғайда – Павлодар және Ақмола облысына шектес жерде орналасқан. Бізбен көршілес Қаратал, Береке, Қайрат, Жасқайрат ауылдары қоныстанған. Аулымыздағы 35 орындық емхана барлық дәрігерлік құрал-жабдықтармен толық қамтамасыз етілген еді. Павлодар облысының Сілеті, Қызылағаш, Бұланды, Шолақсор ауылдарының адамдары біздің емханамызға келіп, ем-дом алатын. Бас дәрігеріміз Сайлау Ыдырысов зейнеткерлікке шыққанша, емхананың барлық бөлімі толық жұмыс істеді. Ал қазір «дәрігерлер жоқ» деген сылтаумен барлық жабдықтармен қамтамасыз етілген емхананы жауып, күндіз ғана көрінетін он адамдық «ФАП» деңгейінде қалдырамыз деген шешіммен аудан, облыстық аурухана басшылары ауылымызға келіп кетті. Қулыкөл ауылы аудан орталығынанан – 200, облыс орталығынан 600 шақырымға жуық қашықтықта орналасқан. Мұнда қыс түгілі, жол қатынасы жазды күннің өзінде де өте нашар. Қарлы борандарда апталап жол қатынасы болмайды. Мұндай жиі кездесетін жағдайда Қулыкөл ауылының екі мыңға жуық адамы және аталған сегіз елді мекеннің тұрғындары толық дәрігерлік көмек бере алмайтын «ФАП»-қа ғана қарап қалсақ, күніміз не болмақ?! Ал мұндағы толық қамтамасыз етілген дәрігерлік қондырғылар қолды болып кетпеуіне кім кепіл?! Бұл мәселемен аудан басшылары хабардар болса да, біз алдарына қойып отырған жағдай нақтылы шешімін әлі тапқан жоқ. Ондағылар аудандық денсаулық сақтау бөлімінің ауыл емханасын жабу жөніндегі шешімімен келіскен тәрізді. Қаржы тапшылығын сылтау етіп, бюджетті үнемдейміз деп, жұмыс істеп тұрған және халыққа аса қажет емхананы жауып тастау – көреген шешім болмасы анық. Қазір ауылымыздың бүкіл халқы емханамызды жауып тастайды деген қорқынышты күнді басынан кешуде. Біз Қулыкөл тұрғындары атынан сіздерден өтіне сұрайтынымыз – емхананы өз деңгейінде қалдыруға көмек жасасаңыздар екен. Бұл біздің ғана емес, Павлодар облысының Сілеті, Қызылағаш, Шолақсор, Бұланды ауылдарының тұрғындарының да өтініші. Тоғыз елді мекендеген тұрғындар атынан : Ауталипов Т., Аубакиров Ғ., Жәркенов М., Гефтин В., Маханов Т., Бөлегенов Е., Бөлегенов Қ., Рахметтуллин Қ., Оспанов А., Кендірбаев М., Кәкенов Б., Тұрлыбаев Б., Ахметов Б., Нұрпауеденов Қ., Қажтаев Ж., Садығұлов Д., Қайдаров Қ., Жексенбаев Ж., Кәкаев З., Басарова О. «Общественная позиция» (проект «DAT» № 3 5 ( 30 6) от 15 октября 2015 г.
